DECIZIA COMISIEI
din 23 februarie 2007
modificare a Deciziei 2003/135/CE privitoare la modificarea planurilor de eradicare a pestei porcine clasice la porcii sălbatici și de vaccinare de urgență a porcilor sălbatici împotriva pestei porcine clasice în anumite zone din landul Renania-Palatinat (Germania)
[notificată cu numărul C(2007) 527]
(Numai textele în limbile germană și franceză sunt autentice)
(2007/135/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (1), în special articolul 16 alineatul (1) și articolul 20 alineatul (2),
întrucât:
(1)
Decizia 2003/135/CE a Comisiei din 27 februarie 2003 de aprobare a planurilor de eradicare a pestei porcine clasice și de vaccinare de urgență a porcilor sălbatici împotriva pestei porcine clasice în Germania, în landurile Saxonia Inferioară, Renania de Nord-Westfalia, Renania-Palatinat și Saar (2), este adoptată ca una dintre măsurile luate pentru combaterea pestei porcine clasice.
(2)
Autoritățile germane au informat Comisia asupra evoluției recente a bolii la porcii sălbatici în anumite zone ale Renaniei-Palatinat, limitrofe Renaniei de Nord-Westfalia.
(3)
Autoritățile germane și franceze au informat Comisia asupra evoluției recente a bolii la porcii sălbatici în anumite zone ale Renaniei-Palatinat din Germania și în zone limitrofe situate în Franța.
(4)
Potrivit acestor informații, pesta porcină clasică la porcii sălbatici a fost eradicată cu succes în anumite zone situate pe teritoriul german, în asemenea măsură încât nu mai sunt necesare vaccinarea porcilor sălbatici și nici aplicarea planurilor de eradicare în respectivele zone.
(5)
Decizia 2003/135/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru rețeaua alimentară și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2003/135/CE se înlocuiește cu textul din anexa la prezenta decizie.
Articolul 2
Prezenta decizie se adresează Republicii Federale Germania și Republicii Franceze.
Adoptată la Bruxelles, 23 februarie 2007.